CELEX: 52015PC0469
Language: et
Date: 2015-10-01
Title: Ettepanek: NÕUKOGU OTSUS millega määratakse kindlaks Euroopa Liidu Maailma Kaubandusorganisatsiooni ministrite konverentsil võetav seisukoht Libeeria Vabariigi WTOga ühinemise kohta

EUROOPA KOMISJON
            Brüssel,1.10.2015
            COM(2015) 469 final
            2015/0230(NLE)
            Ettepanek:
            NÕUKOGU OTSUS
            millega määratakse kindlaks Euroopa Liidu Maailma Kaubandusorganisatsiooni ministrite konverentsil võetav seisukoht Libeeria Vabariigi WTOga ühinemise kohta
            
               
         
         
            
               SELETUSKIRI
            
            
               1.ETTEPANEKU TAUST
            
            
               •Ettepaneku põhjused ja eesmärgid
            
            
               Maailma Kaubandusorganisatsiooni (WTO) liikmete ja Libeeria Vabariigi vahelised läbirääkimised Libeeria WTOga ühinemise tingimuste üle on jõudnud lõppjärku. Nimetatud läbirääkimised algasid pärast seda, kui Libeeria Vabariik 2007. aastal esitas liikmeks saamise taotluse, ning on kestnud 8 aastat. Allpool punktis 5 on esitatud ühinemistingimuste kokkuvõte.
            
            
               Esitades Libeeria Vabariigi WTOga ühinemise tingimused nõukogule heakskiitmiseks, on komisjon seisukohal, et nimetatud tingimused moodustavad tasakaalustatud ja ulatusliku kogumi turu avamisega seotud kohustustest, mis toovad märkimisväärset kasu nii Libeeria Vabariigile kui ka tema WTO partneritele. Libeeria ühinemistaotlust on uuritud kooskõlas WTO peanõukogu otsusega vähim arenenud riikide ühinemise kohta ning võttes arvesse üldisi kahepoolseid kaubandussuhteid Libeeriaga ELi-AKV partnerluse raames.
            
            
               •Kooskõla poliitikavaldkonnas kehtivate sätetega
            
            
               
                  Mitmepoolsus on ELi kaubanduspoliitika keskmes ning EL toetab kolmandate riikide ühinemist WTOga sobivatel tingimustel. 
               
            
            
               •Kooskõla liidu muude tegevuspõhimõtetega
            
            
               Kooskõlas ELi välistegevuse ja arengupoliitikaga kaasab ettepanek Libeeria mitmepoolsesse kaubandussüsteemi kooskõlas WTO peanõukogu suunistega vähim arenenud riikide ühinemise kohta ning võttes arvesse üldisi kahepoolseid kaubandussuhteid Libeeriaga ELi-AKV partnerluse raames. 
            
            
               2.ÕIGUSLIK ALUS, SUBSIDIAARSUS JA PROPORTSIONAALSUS
            
            
               •Õiguslik alus
            
            
               Enne kui EL saab seda heakskiitu WTOs ametlikult toetada, on vastavalt Euroopa Liidu toimimise lepingu artikli 218 lõikele 9 vajalik nõukogu otsus Libeeria Vabariigi WTOga ühinemise tingimuste heakskiitmise kohta.
            
            
               •Subsidiaarsus (ei kuulu liidu ainupädevusse) 
            
            
               Ei kohaldata. ELi ainupädevus kaubandusega seotud küsimustes.
            
            
               •Proportsionaalsus
            
            
               Ei kohaldata. Nõutav on artikli 218 lõike 9 kohane nõukogu otsus.
            
            
               •Vahendi valik
            
            
               Ei kohaldata. Nõutav on artikli 218 lõike 9 kohane nõukogu otsus.
            
            
               3.JÄRELHINDAMISTE TULEMUSED, SIDUSRÜHMADEGA KONSULTEERIMINE JA MÕJUHINNANGUD
            
         
         
            
               •Järelhindamised / kehtivate õigusaktide toimivuskontroll
            
            
               
                  Ei kohaldata
               
            
            
               •Konsulteerimine sidusrühmadega
            
            
               
                  Ei kohaldata
               
            
            
               •Eksperdiarvamuste kogumine ja kasutamine
            
            
               
                  Ei kohaldata
               
            
            
               •Mõju hindamine
            
            
               
                  Ei ole vajalik Nõutav on artikli 218 lõike 9 kohane nõukogu otsus.
               
            
            
               •Õigusloome kvaliteet ja lihtsustamine
            
            
               
                  Ettepanek ei ole REFITiga seotud.
               
            
            
               •Põhiõigused
            
            
               
                  Ettepanek ei mõjuta põhiõiguste kaitset.
               
            
            
               4.MÕJU EELARVELE
            
            
               
                  Ettepanek ei mõjuta eelarvet.
               
            
            
               5.MUUD KÜSIMUSED
            
            
               •Rakenduskavad ning järelevalve-, hindamis- ja aruandluskord
            
            
               
                  Ei kohaldata
               
            
            
               •Ettepaneku erisätete üksikasjalik selgitus
            
            
               Kokkuvõte ühinemise tingimustest
            
            
               Kohustuste loetelu
            
         
         
            
               Kaubad (üldine)
            
            
               Libeeria keskmine lõplik seotud tollimaksumäär ühinemiskavas on 26,6 %.
            
            
               Põllumajandustoodete keskmine lõplik seotud tollimaksumäär on madalam (23,6 %) kui vastav suurus tööstustoodete puhul (27,2 %). 
            
            
               Libeeria rakendab enamiku lõplikke seotud tollimaksumäärasid alates ühinemise kuupäevast. 249 tariifirea ehk 4 % puhul loendist rakendatakse Libeeria lõplik maksumäär alles 2019. aastaks.
            
            
               Keskmised tollimaksumäärad on vähim arenenud riigi puhul väga kõrged, eriti võttes arvesse Libeeria majanduse väiksust ja haavatavust. 
            
            
               Tööstuskaubad 
            
            
               Muude kui põllumajandustoodete keskmine lõplik seotud maksumäär on 27,2 %.
            
            
               Libeeria võtab kohustused 100 % ulatuses loendist, võttes seotud tollitariifikohustused kõigi tööstustoodete puhul.
            
            
               Kõrgeimad tollitariifid (50 %) on värvidel, plastist majapidamistarvetel, paberist hügieenitarvetel ja puitmööblil.
            
            
               Põllumajandustooted 
            
            
               Põllumajandustoodete keskmine lõplik seotud tollimaksumäär on 23,6 %.
            
            
               Kõrgeimad tariifid põllumajanduses (50 %) on kakaoubadel, tomatiketšupil ja mineraalvetel.
            
            
               Teenused 
            
            
               Libeeria teenuste valdkonna erikohustuste loend on väga mitmekülgne ja ambitsioonikas, arvestades et tegemist on ühe vähim arenenud riigiga. Libeeria võtab turulepääsu ja võrdse kohtlemisega seotud riiklikud kohustused mitmes teenustesektoris, mis hõlmavad kutseteenuseid, arvuti- ja teisi ettevõtlusteenuseid, sideteenuseid, ehitus-, turustus-, eraharidus-, keskkonna- ja finantsteenuseid (kindlustus- ja pangandusteenused), erarahastusega tervishoiu- ja sotsiaalteenuseid ning turismiteenused, puhke-, kultuuri- ja sporditeenused ja transporditeenuseid (mere-, sisevee, ja maanteetransport ning kõigi transpordiliikide abiteenused).
            
            
               Ühinemisprotokolliga võetud kohustused
            
            
               Ühinemisprotsessi viimases, mitmepoolses etapis püüdsid WTO liikmed koos tagada Libeeria kaubandusseaduste ja -institutsioonide põhimõttelist vastavust WTO eeskirjadele ja kokkulepetele, pannes need kirja töörühma aruandesse. 
            
            
               Mõnede WTO kohustuste rakendamiseks taotleti tehnilist abi ja/või üleminekuperioode. Libeeriale antakse impordi ja ekspordi lõivude ja tasude, tehniliste kaubandustõkete ning sanitaar- ja fütosanitaarmeetmetega seotud WTO kohustuste täieliku täitmise tagamiseks üleminekuperiood, mis kestab 1. augustini 2017. Samuti võib Libeeria säilitada kuni 1. augustini 2019 mõned investeerimisstiimulid, mis ei ole kooskõlas kaubandusalaste investeerimismeetmete lepingu nõuetega.
            
            
               2015/0230 (NLE)
            
            
               Ettepanek:
            
            
               NÕUKOGU OTSUS
            
         
         
            
               millega määratakse kindlaks Euroopa Liidu Maailma Kaubandusorganisatsiooni ministrite konverentsil võetav seisukoht Libeeria Vabariigi WTOga ühinemise kohta
            
            
               EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 91, artikli 100 lõiget 2 ning artikli 207 lõike 4 esimest lõiku koostoimes artikli 218 lõikega 9,
            
            
               võttes arvesse Euroopa Komisjoni ettepanekut
            
            
               ning arvestades järgmist:
            
            
               (1)13. juunil 2007. aastal esitas Libeeria Vabariigi valitsus Maailma Kaubandusorganisatsiooni (WTO) asutamislepingu (Marrakechi lepingu) XII artikli kohaselt taotluse kõnealuse lepinguga ühinemiseks.
            
            
               (2)18. detsembril 2007. aastal moodustati Libeeria Vabariigi ühinemist käsitlev töörühm, et jõuda kokkuleppele ühinemistingimustes, mis oleksid vastuvõetavad nii Libeeria Vabariigile kui ka kõigile WTO liikmetele.
            
            
               (3)Komisjon pidas liidu nimel läbirääkimisi turu avamisega seotud mitmesuguste Libeeria Vabariigi võetavate kohustuste üle, mis on kooskõlas WTO peanõukogu suunistega vähim arenenud riikide ühinemise kohta ja mis rahuldaksid Euroopa Liidu nõudmisi, võttes arvesse kahepoolseid kaubandussuhteid Libeeria Vabariigiga ELi-AKV partnerluse raames.
            
            
               (4)Nimetatud kohustused on nüüd kirja pandud Libeeria Vabariigi WTOga ühinemise protokolli.
            
            
               (5)Ühinemisel WTOga on eeldatavasti positiivne ja kestev mõju Libeeria Vabariigi majandusreformidele ja jätkusuutlikule arengule.
            
            
               (6)Seepärast tuleks ühinemisprotokoll heaks kiita.
            
            
               (7)WTO asutamislepingu XII artiklis on sätestatud, et ühinemistingimustes lepivad kokku ühinev riik ja WTO ning WTO poolt kiidab ühinemistingimused heaks WTO ministrite konverents. WTO asutamislepingu IV artikli lõikes 2 on sätestatud, et ministrite konverentsi istungite vaheaegadel täidab selle ülesandeid peanõukogu.
            
            
               (8)Seepärast tuleb määrata kindlaks liidu võetav seisukoht WTO ministrite konverentsil Libeeria Vabariigi ühinemise kohta WTOga,
            
            
               ON VASTU VÕTNUD KÄESOLEVA OTSUSE: 
            
            
               Artikkel 1
            
            
               Euroopa Liit võtab Maailma Kaubandusorganisatsiooni ministrite konverentsil seisukoha, et Libeeria Vabariigi ühinemine WTOga tuleb heaks kiita.
            
            
               Artikkel 2
            
            
               Käesolev otsus jõustub selle vastuvõtmise päeval.
            
            
               Brüssel,
            
            
               
                     Nõukogu nimel
               
            
         
         
            
               
                     eesistuja